钦定古今图书集成/明伦汇编/官常典/第681卷 > 郑獬
## 钦定古今图书集成/明伦汇编/官常典/第681卷 > 郑獬

按《宋史》本传：“獬字毅夫，安州安陆人。少负俊材，词章
豪伟峭整，流辈莫敢望。进士第一，通判陈州，入直集
贤院度支判官，修起居注、知制诰。英宗即位，治永昭
山陵，悉用乾兴制度，獬言：‘今国用空乏，近者赏军已
见横敛，富室嗟怨，流闻京师。先帝节俭爱民，盖出天
性，凡服用器玩，极于朴陋，此天下所共知也。而山陵
制度，乃欲效乾兴最盛之时，独不伤俭德乎？愿饬有
司，损其名数’。”又言：“天子初即位，郡国驰表称贺，例官
其人。此出五代馀习，因仍未改。今庶官猥众，充滥铨
曹。况前日群臣进官，已布维新之泽，不须复行此恩，
以开侥幸。”皆不报。又上疏言：“陛下初临御，恭默不言，
所与共政者七八大臣而已，焉能尽天下之聪明哉！
愿申诏中外，许令尽言，有可采录，召与之对。至于臣
下进见，访以得失，虚心求之，必能有益治道。”帝嘉纳
之。时诏诸郡敦遣遗逸之士，至则试之秘阁，命以官。
颇有谬举者，众论喧哗，旋即废罢。獬言：“古之荐士，以
谓拔十得五，犹得其半，况今所失未至十五，而遽以
浮言废之，可乎？愿复此科，使豪俊无遗滞之叹。”未及
行，出知荆南。治平中，大水求言，獬上疏曰：“陛下侧身
思咎，念有以消复之，不知求忠言者将欲用之邪？抑
但举故事邪？观前世之君，因变异以求谏者甚众，及
考其实，则能用其言而载于行事者盖亦鲜矣。今诏
发天下忠义之士，必有极其所韫以荐诸朝，一日万
几，势未能尽览，不过如平时下之中书、密院，至于无
所行而后止。如是则与前世之为空言者等尔。谓宜选官置属，掌所上章，与两府近臣从容讲贯，可则行
之，否则罢之，有疑焉则广询而决之，群臣得而众事
举，此应天之实也。天下之进言也甚难，而上之受言
也常忽。愿陛下采群臣之章疏，容而听之”，史册大书，
以为某年大水，诏求直言，用某人之辞而求某事以
出。夫前世之为空言者，无令徒挂墙壁为虚文而已。
还判三班院。神宗初，召獬夕对内东门，命草吴奎知
青州及张方平、赵抃参政事三制，赐双烛，送归舍人
院，外廷无知者。遂拜翰林学士。朝廷议纳横山，獬曰：
“兵祸必起于此。”已而种谔取绥州，獬言：“臣窃见手诏，
深戒边臣毋得生事。今乃特尊用变诈之士，务为掩
袭，如战国暴君之所尚，岂帝王大略哉！谔擅兴兵，当
诛。”又请因谅祚告哀，遣使立其嗣子，识者韪之。权发
遣开封府民喻兴与妻谋杀一妇人，獬不肯用按问
新法，为王安石所恶，出为侍读学士、知杭州。御史中
丞吕诲乞还之，不听。未几，徙青州。方散青苗钱，獬言：
“但见其害，不忍民无罪而陷宪网。”引疾祈闲，提举鸿
庆宫。卒，年五十一。家贫子弱，其柩槁殡僧屋十馀年。
滕甫为安州，乃克葬。